<classify> MKURUGENZI Mkuu wa Mfuko wa Taifa wa Bima ya Afya NHIF, Bernard Konga amesema utaratibu mpya wa bima hiyo kupitia vifurushi vipya ni ubunifu, uliolenga kukidhi mahitaji ya Watanzania na kuepusha mateso kwa wagnjwa na vifo vingi.Pia, amesisitiza kuwa mfuko huo ni imara kifedha. Konga aliwaambia wahariri wa vyombo vya habari nchini jana jijini Dar es Salaam kwamba mkakati wa NHIF kufikia kila Mtanzania, uliolenga kufikisha mafao ya matibabu kwa Watanzania wengi, waliokuwa nje ya bima ya afya kutokana na kushindwa kumudu gharama.Vifurushi hivi ni ubunifu uliokuja kusaidia walio nje kutokana na kushindwa gharama ambao ni wengi, amesema Konga.Aliwataka Watanzania kuepuka upotoshaji unaofanywa na baadhi ya watu wakiwamo wanasiasa kuhusu vifurushi hivyo, kwa kuwa watu hao hawajui mateso wanayoyapata wananchi kutokana na kushindwa kumudu gharama za matibabu.Baada ya kuzinduliwa vifurushi hivi, kumekuwa na mwitikio mkubwa wa watu kujisajili kwani wanaona sasa huu ni ukombozi, licha ya watu wengine kujitahidi kupotosha ilihali wenyewe wanatumia bima hii, amesema Konga.Baada ya kutangazwa na kuzinduliwa kwa vifurushi hivyo, chama cha ACT-Wazalendo kimeibuka na kusema vifurushi vimelenga biashara na si huduma, jambo ambalo NIHF inasisitiza kuwa si kweli.Hivi ni viwango vya uchangiaji tu, na si gharama halisi za matibabu na jambo hili si biashara, bali limelenga huduma; nasisititiza hii si biashara, ni huduma. Wanaopotosha hivyo, wao wenyewe wanatumia bima hii. Hii imelenga kuepusha mateso na vifo kwa Watanzania wengi, alisema Konga.Konga alisema kabla ya kuzinduliwa kwake, walifanya utafiti kwa muda wa wiki tatu kwa kuwauliza watu waliofika kwao kusaka huduma.Alisema watu 700 walikuwa tayari kutumia vifurushi hivyo na mfuko uliiingiza Sh milioni 440 kutokana na utaratibu huo. Alitaka Watanzania waachwe, watumie huduma hizo.Hivi karibuni, NHIF kupitia Mwenyekiti wa Bodi, Anne Makinda, ilizindua vifurushi vitatu vya bima ya afya, vikiwa na huduma mbalimbali zinazopatikana ili kuongeza kasi na wigo kwa Watanzania wengi kunufaika na huduma za bima ya afya.Vifurushi hivyo ni Najali Afya, Wekeza Afya na Timiza Afya.Kwa mujibu wa takwimu, Kwa mtu mmoja, kifurushi cha Najali Afya kinachowahusu wenye umri wa kati ya miaka 18 hadi 35 huchangiwa Sh 192,000 kwa mwaka, huku Wekeza Afya kikichangiwa Sh 384,000 na Timiza Afya Sh 516,000.Kuanzia umri wa miaka 36 hadi 59, Kifurushi cha Najali Afya ni sh 240,000, Wekeza Afya Sh 444,000 na Timiza Afya ni Sh 612,000. Wachangiaji kuanzia miaka 60 na kuendelea kifurushi cha Timiza Afya ni Sh 360,000 wakati Wekeza Afya ni Sh 660,000. Timiza Afya ni Sh 984,000 kwa mwaka. Katika mada yake, Kaimu Mkurugenzi wa Huduma za Wanachama NHIF, Christopher Mapunda aliungana na Konga kuwataka Watanzania kujenga utamaduni wa kujiunga na kuchangia bima ya afya, kabla ya kuugua au kuuguliwa, ili kuepusha mateso wanapokumbwa na majanga hayo na kutaka huduma ghafla.Vifurushi hivyo ni ubunifu uliolenga kuwafikia Watanzania wengi, ambao sekta binafsi imeshindwa kuwafikia na kuwahudumia na ndiyo maana utaona shilingi 192,000 kwa mwaka kwa mtu mmoja ni kiasi kidogo, ukilinganisha na gharama na mateso anayokumbana nayo mtu anapofikwa na ugonjwa au kuuguza, alisema Konga.Mapunda alisema: Watu wengi hulazimika kuzikimbia familia zao kwa kushindwa kumudu gharama za matibabu kwa sababu hawana bima kwa ajili ya matibabu.Katika mazungumzo hayo, Mapunda alisema hadi kufikia Septemba 2019 ni Watanzania wapatao 4,626,000 sawa na asilimia 8.5 pekee, waliokuwa wanatumia huduma za bima zinazotolewa na NHIF.Uchunguzi umebaini kuwa, takriban asilimia 25 ya Watanzania huhudumiwa na Mfuko wa Bima ya Jamii CHF, asilimia 8.5 huhudumiwa na NHIF na chini ya asilimia 1 huhudumiwa na mifuko ya bima katika sekta binasi.Uchunguzi umebaini pia kuwa miongoni mwa huduma zinazopatikana kupitia vifurushi hivyo ni upasuaji, dawa, huduma za kinywa na meno kama kungoa na kuziba meno, vipimo vya maabara na uchunguzi kama X-ray, Ultra sound, ECHO EEG.  <topic>: KITAIFA 